10 साल में यूपी की तस्वीर बदल दूंगा : राहुल  
यूपी में राहुल गांधी ने दावा किया कि प्रदेश में कांग्रेस की सरकार बनने पर 10 साल में राज्य की तस्वीर बदल जाएगी।
उत्तर प्रदेश के आगामी विधानसभा चुनाव में कांग्रेस की नैया पार लगाने की कवायद में जुटे पार्टी महासचिव राहुल गांधी ने युवाओं का इस सूबे को बदलने आहवान करते हुए दावा किया कि प्रदेश में कांग्रेस की सरकार बनने पर 10 साल में राज्य की तस्वीर बदल जाएगी।  राहुल ने प्रदेश के अपने पांच दिवसीय चुनावी दौरे के पहले दिन यहां एक जनसभा में कहा कि उत्तर प्रदेश के युवा इस प्रदेश को बहुत आसानी से बदल सकते हैं, लेकिन सरकार ने उनके हाथ बांध रखे हैं। गैर कांग्रेसी सरकार के शासन में प्रदेश में युवाओं के हाथों से उनका भविष्य फिसलता जा रहा है। नौजवानों को अपना मुस्तकबिल वापस छीनना होगा।  आगामी विधानसभा चुनाव के बाद कांग्रेस की सरकार बनने पर सूबे की तस्वीर बदल डालने का वादा दोहराते हुए उन्होंने कहा, मुझसे लिखकर ले लीजिये, कांग्रेस की सरकार बनने पर पांच साल में प्रदेश में बदलाव शुरू हो जाएगा और 10 साल में राज्य की तरक्की को देखकर बाकी प्रदेशों से लोग यहां आना शुरू कर देंगे। उन्होंने कहा कि उत्तर प्रदेश के लोग रोजगार के लिए महाराष्ट्र, हरियाणा, दिल्ली और पंजाब आदि राज्यों में जाकर वहां के विकास में योगदान कर रहे हैं। इस सूबे में कांग्रेस की सरकार बनने पर युवाओं को अपने ही राज्य में रोजगार मिलेगा और वे अपने प्रदेश के विकास में योगदान कर सकेंगे। राहुल ने सत्तारूढ़ बहुजन समाज पार्टी (बसपा) और मुख्य विपक्षी दल समाजवादी पार्टी (सपा) पर निशाना साधते हुए कहा, प्रदेश की जनता ने सपा पर भरोसा किया लेकिन उसे कुछ नहीं मिला। फिर बसपा पर भरोसा किया, लेकिन उसे भ्रष्टाचार मिला।    राहुल ने किसी का नाम लिए बगैर कहा कि गरीबी को गहराई से समझने के लिए गांवों के लोगों के बीच जाना, उनका भोजन खाना और उनका पानी पीना जरूरी है। मगर आपके नेता तो जमीन पर उतरते ही नहीं। वे तो हेलीकॉप्टर से ही चीजों को देखते हैं। हकीकत जानने के लिए जमीन पर उतरना पड़ता है। कांग्रेस महासचिव ने कहा, कुछ समय पहले महाराष्ट्र गया तो उत्तर प्रदेश के निवासी एक लड़के ने मेरा हाथ पकड़ लिया और कहा कि शिवसेना के लोग उसे तंग करते हैं। उसने पूछा कि उसे अपने राज्य में रोजगार कब मिलेगा। इन सब बातों को सुनकर मुझे गुस्सा आता है। राहुल ने मायावती सरकार पर किसानों की जमीन छीनने और भूमि का उचित मूल्य मांगने वाले किसानों पर गोली चलवाने का एक बार फिर आरोप लगाया। साथ ही उन्होंने मुख्यमंत्री मायावती पर राष्ट्रीय ग्रामीण रोजगार गारंटी योजना (नरेगा) को कथित रूप से व्यर्थ बताने का इल्जाम भी रखा।  कांग्रेस नेता ने कहा कि केन्द्र सरकार भूमि अधिग्रहण सम्बन्धी विधेयक लाई है, लेकिन उसको मायावती और विपक्ष के अन्य लोग संसद की सम्बन्धित समिति में गुपचुप तरीके से खत्म करने में लगे हैं। उन्होंने केन्द्र द्वारा नरेगा तथा जननी सुरक्षा समेत विभिन्न योजनाओं के तहत भेजे जाने वाले धन को उत्तर प्रदेश सरकार द्वारा हड़प लिये जाने का आरोप भी दोहराया और कहा कि इससे आम जनता को ही नुकसान होता है।  कांग्रेस महासचिव ने भाजपानीत राष्ट्रीय जनतांत्रिक गठबंधन (राजग) के इंडिया शाइनिंग नारे पर भी नुक्ताचीनी की और कहा, हिन्दुस्तान तब तक नहीं चमकेगा जब तक देश एक भी व्यक्ति गरीब है।